b'\n_START_ARTICLE_\nLegoanimaatio\n_START_SECTION_\nHistoria\n_START_PARAGRAPH_\nLegoanimaation historia ylt\xc3\xa4\xc3\xa4 ainakin 1980-luvulle. Varhaisin tunnettu legoanimaatio on vuodelta 1989 per\xc3\xa4isin oleva australialainen The Magic Portal. 1997 n\xc3\xa4htiin ensimm\xc3\xa4inen suomalainen legoanimaatio, kun Oulun musiikkivideofestivaalit palkitsi yleis\xc3\xb6n suosikkina ja tuomariston kunniamaininnalla Antti Haarasen ja Jaakko Huukin ohjaaman animaatiomusiikkivideon Tjad & Jasupehmo: Avaruuslimonadi. Kes\xc3\xa4ll\xc3\xa4 2000 legoanimaatiot tulivat suuren yleis\xc3\xb6n tietoon, kun harrastelijaryhm\xc3\xa4 tAAt esitti Assembly 2000-messuilla legoanimaationsa LeGorson._NEWLINE_Muutamien viime vuosien aikana legoanimaatioiden tekeminen on yleistynyt maailmalla huimaa vauhtia ja ehk\xc3\xa4 tunnetuimmalta legoanimaatioille omistetulta Brickfilms-sivustolta l\xc3\xb6ytyykin nykyisin jo tuhansia legoanimaatioita lyhyist\xc3\xa4 aloittelijoiden tekemist\xc3\xa4 aina ammattimaisesti toteutettuihin elokuviin saakka. Monilla legoanimaatioilla yritet\xc3\xa4\xc3\xa4n matkia tai parodioida erilaisia mediota tai historian tapahtumia esimerkiksi kuuluisia sotien taisteluita tai tunnettuja viihdesarjoja ja pelej\xc3\xa4. My\xc3\xb6s YouTubessa on runsaasti legoanimaatioita.'